ΟΔΗΓΙΑ ΤΗΣ ΕΠΙΤΡΟΠΗΣ της 22ας Ιουλίου 1983 σχετικά με τη θέσπιση μεταβατικών μέτρων για την ένδειξη ορισμένων συστατικών στην επισήμανση των τροφίμων που προορίζονται για τον τελικό καταναλωτή
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 79/112/ΕΟΚ του Συμβουλίου της 18ης Δεκεμβρίου 1978 περί προσεγγίσεως των νομοθεσιών των Κρατών μελών σχετικά με την επισήμανση και την παρουσίαση των τροφίμων που προορίζονται για τον τελικό καταναλωτή καθώς επίσης και τη διαφήμισή τους (1), και ιδίως το άρθρο 19,
Εκτιμώντας:
ότι, σύμφωνα με το άρθρο 6 παράγραφος 5 στοιχείο β) δεύτερο εδάφιο της οδηγίας 79/112/ΕΟΚ, συστατικά που υπάγονται σε μια από τις κατηγορίες οι οποίες εμφαίνονται στο παράρτημα II της εν λόγω οδηγίας, αναφέρονται υποχρεωτικά στον κατάλογο των συστατικών με το όνομα της κατηγορίας αυτής, ακολουθούμενο από το ειδικό τους όνομα ή από τον αριθμό ΕΟΚ-
ότι, σύμφωνα με την ισχύουσα κοινοτική νομοθεσία, όλα τα εν λόγω συστατικά δεν έχουν λάβει ακόμη αριθμό ΕΟΚ- ότι, κατά συνέπεια, η δυνατότητα επιλογής που παρέχεται από τον κανόνα επισήμανσης που αναφέρεται δεν είναι δυνατόν να χρησιμοποιηθεί εξ ολοκλήρου-
ότι η Κοινότητα καλείται να τελειοποιήσει τη ρύθμιση τη σχετική με τις κατηγορίες των συστατικών που αναφέρονται στο παράρτημα II της οδηγίας 79/112/ΕΟΚ- ότι, καθώς θα εκδίδονται νέες κοινοτικές διατάξεις στον τομέα αυτό, θα γίνονται διαθέσιμοι αριθμοί ΕΟΚ που θα μπορούν να χρησιμοποιούνται για την επισήμανση των τροφίμων-
ότι, μέχρι την έκδοση των νέων αυτών διατάξεων, ενδείκνυται, ως μεταβατικό μέτρο για να διευκολυνθεί η εφαρμογή της οδηγίας 79/112/ΕΟΚ, να τεθεί στη διάθεση των ατόμων που είναι υπεύθυνα για την επισήμανση των τροφίμων ένα σύστημα προσωρινής αρίθμησης για τα συστατικά που δεν έχουν λάβει ακόμη αριθμό ΕΟΚ-
ότι ένα παρόμοιο σύστημα δεν θίγει τις διατάξεις δυνάμει των οποίων η χρήση των εν λόγω συστατικών επιτρέπεται, απαγορεύεται ή περιορίζεται-
ότι η παρούσα οδηγία αφορά μόνο τα συστατικά που ανήκουν στις κατηγορίες του παραρτήματος II της οδηγίας 79/112/ΕΟΚ- ότι, στην περίπτωση που θα προστεθούν νέες κατηγορίες στο παράρτημα αυτό, ενδέχεται επίσης να καταστεί αναγκαία η απόδοση αριθμών στα συστατικά που ανήκουν στις νέες αυτές κατηγορίες-
ότι η τρέχουσα επιστημονική και τεχνική ανάπτυξη στον τομέα των τεχνητών γλυκαντικών δεν επιτρέπει σήμερα την απαρίθμηση όλων των συστατικών που ανήκουν στην εν λόγω κατηγορία και ότι, έναντι της δυσκολίας αυτής, θα ήταν σκόπιμο να μην περιληφθούν τα συστατικά αυτά, επί του παρόντος, στο μεταβατικό καθεστώς που καθιερώνεται από την παρούσα οδηγία-
ότι, βάσει του άρθρου 23 παράγραφος 1 στοιχείο α) της οδηγίας 79/112/ΕΟΚ, τα Κράτη μέλη δύνανται να θεωρούν ως μη υποχρεωτική ένδειξη την ειδική ονομασία ή τον αριθμό ΕΟΚ των συστατικών που ανήκουν σε μια από τις κατηγορίες που αναφέρονται στο παράρτημα II της εν λόγω οδηγίας- ότι αυτός ο κανόνας εξαιρέσεως δεν επηρεάζεται από την παρούσα οδηγία-
ότι τα μέτρα που προβλέπονται στην παρούσα οδηγία είναι σύμφωνα με τη γνώμη της Μόνιμης Επιτροπής Τροφίμων,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Έως ότου αρχίσουν να εφαρμόζονται οι κοινοτικές διατάξεις που προβλέπουν την καθιέρωση νέων αριθμών ΕΟΚ, οι αριθμοί που αναφέρονται στο παράρτημα δύνανται να αντικαταστήσουν, σύμφωνα με το άρθρο 6 παράγραφος 5 στοιχείο β) δεύτερη περίπτωση της οδηγίας 79/112/ΕΟΚ, την ένδειξη του ειδικού ονόματος των αντίστοιχων συστατικών, εφόσον ο τεχνολογικός τους ρόλος καθορίζει την υπαγωγή τους σε μία ή περισσότερες από τις κατηγορίες του παραρτήματος II της οδηγίας 79/112/ΕΟΚ.
Άρθρο 2
Τα Κράτη μέλη τροποποιούν, αν χρειαστεί, τη νομοθεσία τους για να συμμορφωθούν προς την παρούσα οδηγία και ενημερώνουν σχετικά την Επιτροπή αμέσως.
Επιτρέπουν, το αργότερο μέχρι την 1η Ιουλίου 1984, τη χρησιμοποίηση των αριθμών που αναφέρονται στο παράρτημα, με την επιφύλαξη των διατάξεων δυνάμει των οποίων η χρήση των αντίστοιχων συστατικών επιτρέπεται, απαγορεύεται ή περιορίζεται.
Άρθρο 3
Η παρούσα οδηγία απευθύνεται στα Κράτη μέλη.
Βρυξέλλες, 22 Ιουλίου 1983.